Zameto namas

Zameto namas – valstybės saugomas kultūros paveldo objektas Rokiškio centre, Nepriklausomybės a. 10. 2023 m. duomenimis, priklauso privačiam asmeniui.

 Istorija 
Namą apie 1928 m. ar kiek anksčiau pasistatė turtingiausia rokiškėnų žydų šeima Zametai. Tarpukariu jo pirmame aukšte buvo įvairios krautuvės, brolių Zametų metalų apdirbimo ir žemės ūkio technikos gamyklos „Litmetal” kontora, „Singer” atstovybė, „Švyturio” knygynas; antrame aukšte gyveno Zametai, trečiame aukšte buvo nuomojami butai. Buvo įvestas vandentiekis ir kanalizacija. 1940 m. Lietuvą okupavus Sovietų Sąjungai, pastatas nacionalizuotas. Po Antrojo pasaulinio karo jame įsikūrė sovietinės valdžios įstaigos, 1944–1953 m. buvo kalinami ir kankinami sovietinio režimo priešininkai. XX a. antroje pusėje pastatas kapitaliai suremontuotas, pritaikytas administracinei paskirčiai. Lietuvai atgavus nepriklausomybę, pastatas priklausė savivaldybei; jame veikė įvairios įstaigos – partijų, visuomeninių organizacijų skyriai, vėliau įsikėlė miesto archyvas,Greta Stočkienė, Laukiantiems – pažintis su Rokiškio senamiesčiu, Gimtasis Rokiškis, 2023-10-07. Nuoroda tikrinta 2025-05-14. XXI a. antrajame dešimtmetyje laikinai saugotos Rokiškio viešosios bibliotekos knygos.Miglė Dambrauskaitė, Biblioteka gimtadienį šventė žygyje: ėjo 102 minutes ir supažindino su savo istorija, Rokiškio Sirena, 2025-02-17. Nuoroda tikrinta 2025-05-15. Namo būklei prastėjant, savivaldybė pastato atsisakė; apie 2018 m. jį aukcione nusipirko verslininkas Aidas Kandroška.Lina Dūdaitė-Kralikienė, Ne pokštas – bus restauruojamas „Namas su bokšteliais“, Rokiškio Sirena, 2020-04-03. Nuoroda tikrinta 2025-05-15.

 Architektūra 
Pastatas „L” raidės plano, dviejų aukštų su mansarda. Stogas keturšlaitis, dengtas skarda. Pamatas akmens mūro, sienos – plytų mūro, tinkuotos. Pagrindiniame pietų fasade įrengti du erkeriai su bokšteliais ir pusarkiniais langais, fasado centre – kalvio darbo balkonas. 1999 m. prie sienos atidengta memorialinė lenta su įrašu „Šiame name 1944–1953 metais buvo kalinami ir kankinami kovotojai už Lietuvos laisvę” (skulptorius Jonas Jagėla).Buvę NKVD-MVD-MGB pastatai. Rokiškio miestas, Lietuvos gyventojų genocido ir rezistencijos tyrimo centras. Nuoroda tikrinta 2025-05-15.

Iki rekonstrukcijos XX a. antroje pusėje pastato pirmas aukštas iš aikštės pusės buvo pritaikytas krautuvėms: turėjo 5 įėjimus ir vitrinas su filinginėmis sulankstomomis durinėmis ir langinėmis. Pastatą remontuojant dalis langų ir durų angų užmūryta, paliktos tik vienerios durys. Be to, perplanuotos visų aukštų patalpos, užtinkuoti skelto akmens ir raudonų plytų mūro fasadai.

 Šaltiniai 

Kategorija:Rokiškio rajono paveldas
Kategorija:Rokiškis